62023CJ0228_RES
Vec C‑228/23
Association AFAÏA
proti
Institut national de l’origine et de la qualité (INAO)
[návrh na začatie prejudiciálneho konania, ktorý podala Conseil d’État (Francúzsko)]
Rozsudok Súdneho dvora (prvá komora) zo 4. októbra 2024
„Návrh na začatie prejudiciálneho konania – Poľnohospodárstvo – Ekologická poľnohospodárska výroba a označovanie produktov ekologickej poľnohospodárskej výroby – Nariadenie (EÚ) 2018/848 – Používanie určitých produktov a látok v ekologickej poľnohospodárskej výrobe a zoznamy týchto produktov a látok – Výnimka – Vykonávacie nariadenie (EÚ) 2021/1165 – Príloha II – Pojmy ‚priemyselný chov‘ a ‚chov bez pôdy‘ – Dôvera spotrebiteľov – Dobré životné podmienky zvierat – Ochrana životného prostredia a klímy – Kritériá“
Poľnohospodárstvo – Spoločná poľnohospodárska politika – Ekologická poľnohospodárska výroba a označovanie produktov ekologickej poľnohospodárskej výroby – Nariadenie č. 2018/848 – Povoľovanie produktov a látok na používanie v ekologickej poľnohospodárskej výrobe – Hnojivá, pôdne pomocné látky a živiny – Zákaz používania maštaľného hnoja z priemyselného chovu – Rozsah – Priemyselný chov – Pojem – Chov bez pôdy – Pojem
[Nariadenie Európskeho parlamentu a Rady 2018/848, článok 12 a článok 24 ods. 1 písm. b) a príloha II časť 1; nariadenie Komisie 2021/1165, príloha II]
(pozri body 35, 45, 46, 48, 49, 53, 54, 56 – 59, 61, 66, 67, 70, bod 1 výroku)
Poľnohospodárstvo – Spoločná poľnohospodárska politika – Ekologická poľnohospodárska výroba a označovanie produktov ekologickej poľnohospodárskej výroby – Nariadenie č. 2018/848 – Povoľovanie produktov a látok na používanie v ekologickej poľnohospodárskej výrobe – Hnojivá, pôdne pomocné látky a živiny – Zákaz používania maštaľného hnoja z priemyselného chovu – Vnútroštátna právna úprava zakazujúca používanie maštaľného hnoja z klietkového chovu a chovu v roštových alebo mriežkových konštrukciách a chovu, ktorý presahuje určité prahové hodnoty počtu zvierat – Prípustnosť – Podmienky
[Nariadenie Komisie 2021/1165, príloha II; smernica Európskeho parlamentu a Rady 2011/92, článok 4 a príloha I bod 17]
(pozri body 73,74, 79 – 81, bod 2 výroku)
Zhrnutie
Na základe návrhu na začatie prejudiciálneho konania, ktorý podala Conseil d’État (Štátna rada, Francúzsko), Súdny dvor spresňuje rozsah zákazu používania hnojív, pôdnych pomocných látok a živín pochádzajúcich z priemyselného chovu v ekologickom poľnohospodárstve, ako je stanovený v prílohe II k vykonávaciemu nariadeniu 2021/1165 (
1
), ktoré bolo prijaté na účely uplatňovania nariadenia 2018/848 (
2
).
Pokiaľ ide o zúrodňovanie pôdy využívanej na ekologickú výrobu, tieto nariadenia povoľujú výnimočne a len v nevyhnutnom rozsahu používanie určitých produktov a látok pochádzajúcich z neekologickej výroby pod podmienkou, že nepochádzajú z „priemyselného“ chovu. (
3
)
V roku 2020 francúzsky orgán verejnej správy Institut national de l’origine et de la qualité (Národný inštitút pôvodu a kvality, Francúzsko) zmenil svoju výkladovú príručku k právnej úprave Únie v oblasti ekologického poľnohospodárstva okrem iného tak, že na ekologickej pôde sa nesmú používať hnojivá a pôdne pomocné látky živočíšneho pôvodu „pochádzajúce z priemyselného chovu“. Tento zákaz vyložil široko v tom zmysle, že vylučuje maštaľný hnoj z chovu v roštových alebo mriežkových konštrukciách, ako aj z klietkového chovu, ktorý presahuje určité prahové hodnoty počtu miest pre dotknuté zvieratá.
Association AFAÏA, ktoré je francúzskym profesijným zväzom s cieľom ochrany kolektívnych záujmov výrobcov organických hnojív, navrhlo na vnútroštátnom súde, ktorý podal návrh na začatie prejudiciálneho konania, zrušenie rozhodnutia, ktorým INAO zamietol jeho žiadosť o zmenu výkladovej príručky. Podľa nej je rozhodujúce kritérium predmetného zákazu spojené s užívaním pôdy, v dôsledku čoho pojem „priemyselný chov“ môže zodpovedať len pojmu chov „bez pôdy“ a označovať podniky živočíšnej výroby, v rámci ktorých sa neobhospodaruje poľnohospodárska pôda.
Vnútroštátny súd, postavený pred túto otázku týkajúcu sa pôvodu hnojív, ktoré možno používať v ekologickom poľnohospodárstve, sa pýta Súdneho dvora na pojem „priemyselný chov“, ako aj na to, aký je rozsah výnimky stanovenej v prílohe II k vykonávaciemu nariadeniu 2021/1165.
Posúdenie Súdnym dvorom
Po prvé, pokiaľ ide o rovnocennosť pojmov „priemyselný chov“ a chov „bez pôdy“, Súdny dvor konštatuje, že hoci oba odkazujú na mechanizáciu procesov, ako aj na masový charakter výroby, nemajú rovnaký význam.
Podľa svojho obvyklého významu totiž výrazy „priemyselný“ alebo „intenzívny“ odkazujú na chov vo veľkom rozsahu, ktorého cieľom je optimalizovať výnosnosť tejto činnosti, najmä zvýšením hustoty zvierat v podniku alebo väčším či menším oddelením sa od okolitého prostredia prostredníctvom uzavretia. Priemyselný chov si vo všeobecnosti vyžaduje veľké investície, využíva obohatené krmivá a preventívne používa antibiotiká. Môže viesť k významnému znečisteniu životného prostredia. Okrem toho špecifická ochrana dobrých životných podmienok zvierat zvyčajne nepatrí medzi jeho priority.
Naproti tomu chov „bez pôdy“ podľa svojho obvyklého chápania zodpovedá „priemyselnému“ alebo „intenzívnemu“ spôsobu chovu, v ktorom potrava na kŕmenie zvierat v podstate alebo v celom rozsahu nepochádza z poľnohospodárskeho podniku, v ktorom sa chov nachádza.
Z toho vyplýva, že pojem „priemyselný“ chov je podstatne širší ako pojem chov „bez pôdy“, a preto sa tieto pojmy musia považovať za odlišné.
Pokiaľ ide o pojem, ktorý sa má použiť na účely výkladu prílohy II k nariadeniu 2021/1165, a teda rozsah predmetného zákazu, Súdny dvor dospel k záveru, že zákaz sa vzťahuje na akýkoľvek „priemyselný“ chov a nielen na chov „bez pôdy“.
S prihliadnutím na všeobecnú štruktúru tejto prílohy na jednej strane pripomína, že povolenie výnimky, ktoré je v nej stanovené, sa musí vykladať reštriktívne, čo znamená, že obmedzenia stanovené pre toto povolenie, a to najmä zákaz používať prípravky „pochádzajúce z priemyselného chovu“, sa naopak musia vykladať široko.
Výklad, podľa ktorého pojem „priemyselný chov“ zodpovedá jedine pojmu „chov bez pôdy“, vedie k tomu, že hnoj pochádzajúci zo všetkých iných druhov „priemyselného“ chovu, než je chov „bez pôdy“, by bol povolený na účely používania v ekologickom poľnohospodárstve. Tento výklad teda vedie k širokému výkladu pôsobnosti uvedenej odchýlky, čo je v rozpore s uvedenou zásadou.
Na druhej strane pokiaľ ide o tvrdenie, podľa ktorého dôvod predmetného zákazu súvisí výlučne s využívaním pôdy, Súdny dvor spresňuje, že je pravda, že v súlade s celkovým prístupom, ktorým sa vyznačuje ekologické poľnohospodárstvo, živočíšna výroba musí byť spojená s pôdou. To však znamená len to, že spôsob chovu „bez pôdy“ nie je zlučiteľný so zásadami ekologického poľnohospodárstva, a preto je v tomto rámci jednoducho zakázaný.
Navyše ekologické poľnohospodárstvo je založené aj na uplatňovaní postupov chovu zvierat, ktoré zlepšujú imunitný systém zvierat a medzi ktoré patrí pravidelný pohyb a prístup na voľné plochy. Okrem toho nariadenie 2018/848 zakazuje geneticky modifikované organizmy v krmivách pre zvieratá a výrazne obmedzuje používanie prípravkov na ochranu rastlín.
Nemožno teda tvrdiť, že ekologické poľnohospodárstvo sa vyznačuje výlučne určitým spôsobom obhospodarovania pôdy a že v dôsledku toho dôvod predmetného zákazu súvisí výlučne s využívaním pôdy. Tento spôsob poľnohospodárstva predstavuje komplexný systém riadenia poľnohospodárskych podnikov a výroby potravín, ktorý je kombináciou najlepších postupov v oblasti životného prostredia a ochrany klímy, vysokej úrovne biodiverzity, ochrany prírodných zdrojov a uplatňovania prísnych noriem v oblasti dobrých životných podmienok zvierat a prísnych výrobných noriem v súlade s dopytom zvyšujúceho sa počtu spotrebiteľov po produktoch vyrábaných s použitím prírodných látok a procesov. Predovšetkým je spojený s ušľachtilými výrobnými postupmi, a najmä s podmienkami ustajnenia zvierat tak z hľadiska voľnosti pohybu a prístupu k vonkajším priestorom, ako aj z hľadiska hustoty chovu.
Vzhľadom na tieto požiadavky nemožno pripustiť, aby bol maštaľný hnoj pochádzajúci z „priemyselného“ alebo „intenzívneho“ chovu povolený na hnojenie v ekologickom poľnohospodárstve.
Tento výklad je podporený aj cieľmi nariadenia 2018/848, akými sú ochrana životného prostredia, dobrých životných podmienok zvierat a ochrana dôvery spotrebiteľov. Odchýlka umožňujúca v širokej miere používať produkty pochádzajúce z intenzívneho chovu by tak bola zjavne v rozpore s týmito cieľmi a odporovala by požiadavkám koherencie, ako aj etickým a environmentálnym zásadám, ktoré sú samotným základom ekologického poľnohospodárstva.
Legitímne očakávania spotrebiteľov, že produkty označené ekologickým logom Únie boli skutočne získané v súlade s najprísnejšími normami, najmä v oblasti ochrany životného prostredia a dobrých životných podmienok zvierat, sú teda zaručené, ak hnoj používaný v ekologickom poľnohospodárstve pochádza z ekologických zdrojov, alebo keď tieto zdroje nepostačujú – a jedine v tomto prípade –, ak sa používa neekologický hnoj, ale taký, ktorý nepochádza z priemyselného chovu.
V druhom rade Súdny dvor uvádza, že za súčasného stavu práva Únie kritériá, ktoré treba zohľadniť pri určení, či sa má chov kvalifikovať ako „priemyselný“ v zmysle prílohy II k vykonávaciemu nariadeniu 2021/1165, nie sú predmetom všeobecných harmonizačných opatrení. Napriek tomu spresňuje, že právo Únie nebráni vnútroštátnej právnej úprave, podľa ktorej sa zákaz používať na ekologickej pôde hnojivá a pôdne pomocné látky živočíšneho pôvodu „pochádzajúce z priemyselného chovu“ vzťahuje aj na maštaľný hnoj z chovu v roštových alebo mriežkových konštrukciách, ktorý presahuje prahové hodnoty stanovené v prílohe I k smernici EIA (
4
), ako aj na maštaľný hnoj z chovu v klietkach, ktorý presahuje tie isté prahové hodnoty. Na účely tejto kvalifikácie je však potrebné vychádzať zo súboru nepriamych dôkazov, ktoré sa týkajú prinajmenšom zachovania dobrých životných podmienok zvierat, rešpektovania biodiverzity, ako aj ochrany životného prostredia a klímy.
(
1
)	Vykonávacie nariadenie Komisie (EÚ) 2021/1165 z 15. júla 2021, ktorým sa povoľujú určité produkty a látky na používanie v ekologickej poľnohospodárskej výrobe a stanovujú ich zoznamy (Ú. v. EÚ L 253, 2021, s. 13).
(
2
)	Nariadenie Európskeho parlamentu a Rady (EÚ) 2018/848 z 30. mája 2018 o ekologickej poľnohospodárskej výrobe a označovaní produktov ekologickej poľnohospodárskej výroby a o zrušení nariadenia Rady (ES) č. 834/2007 (Ú. v. EÚ L 150, 2018, s. 1).
(
3
)	V súlade s bodom 1.9.3 časti I nariadenia 2018/848 ak postupy obhospodarovania pôdy a používanie hnoja vychádzajúce z ekologickej poľnohospodárskej výroby neumožňujú pokryť výživové potreby rastlín, používajú sa iba hnojivá a pôdne pomocné látky povolené na používanie v ekologickej výrobe v súlade s článkom 24 nariadenia 2018/848 a len v nevyhnutnom rozsahu. Hnojivá, pôdne pomocné látky a živiny povolené Komisiou podľa tohto článku 24 sú predmetom prílohy II k vykonávaciemu nariadeniu 2021/1165, ktorá v treťom odseku spresňuje, že v ekologickej výrobe produkty ako maštaľný hnoj, kompostované a tekuté živočíšne exkrementy „nesmú pochádzať z priemyselného chovu“.
(
4
)	Smernica Európskeho parlamentu a Rady 2011/92/EÚ z 13. decembra 2011 o posudzovaní vplyvov určitých verejných a súkromných projektov na životné prostredie (Ú. v. EÚ L 26, 2012, s. 1), zmenená smernicou Európskeho parlamentu a Rady 2014/52/EÚ zo 16. apríla 2014 (Ú. v. EÚ L 124, 2014, s. 1).